CELEX: 
Language: mt
Date: 2019-03-14 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 305/2011 tal-Parlament Ewropew u tal-Kunsill billi jistabbilixxi l-klassijiet ta’ prestazzjoni fir-rigward tal-permeabbiltà tal-arja għat-tamboċċi tal-plastik u tal-ħġieġ u għall-aperturi tas-saqaf

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kundizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE
                  1
                jirrikonoxxi żewġ alternattivi ewlenin għall-istabbiliment ta' klassijiet ta' prestazzjoni b'rabta mal-karatteristiċi essenzjali tal-prodotti għall-bini. Skont l-Artikoli 27(1) u 60(f), dan jista’ jsir permezz ta’ atti delegati tal-Kummissjoni Ewropea, billi l-Artikolu 27(2) jippermetti l-użu ta’ standards armonizzati għal dan l-iskop, abbażi ta' mandat rivedut. F'konformità mal-ewwel sottoparagrafu tal-Artikolu 27(2), fejn il-Kummissjoni stabbiliet it-tali klassijiet, il-korpi Ewropej tal-istandardizzazzjoni għandhom jużaw dawk il-klassijiet fl-istandards armonizzati.
            
            
               Skont id-definizzjoni li tinsab fl-Artikolu 2(7) tar-Regolament (UE) Nru 305/2011, “klassi” tfisser firxa ta' livelli, delimitati permezz ta' valur minimu u massimu, ta' prestazzjoni ta' prodott għall-bini. Għaldaqstant, il-klassijiet fir-Regolament (UE) Nru 305/2011 dejjem qed jesprimu firxa definita ta' prestazzjoni determinata tal-prodott.
            
            
               Barra minn hekk, ir-Regolament (UE) Nru 305/2011 ma jagħmilx distinzjoni, kuntrarjament għall-predeċessur tiegħu d-Direttiva tal-Kunsill 89/106/KEE, bejn tipi differenti ta' klassijiet skont l-oriġini tagħhom. Għalhekk, il-klassijiet ta' prestazzjoni stabbiliti mill-Kummissjoni Ewropea u t-tali klassijiet stabbiliti permezz tal-korpi Ewropej tal-istandardizzazzjoni jridu jiġu rikonoxxuti u rispettati bl-istess mod.
            
            
               Ir-referenza għall-istandard Ewropew tal-prodotti EN 1873:2005 dwar tamboċċi tal-plastik individwali kienet ippubblikata għall-ewwel darba skont id-Direttiva 89/106/KEE f’Il-Ġurnal Uffiċjali tal-Unjoni Ewropea f’Ġunju 2006
                  2
               . Dan l-istandard armonizzat ma kienx fih klassifikazzjoni għall-prestazzjoni tal-prodotti koperti minnu fir-rigward tal-karatteristiċi essenzjali tal-permeabbiltà tal-arja.
            
            
               Riċentement, il-Kumitat Ewropew għall-Istandardizzazzjoni (CEN) issottometta lill-Kummissjoni Ewropea verżjoni ġdida ta’ dan l-istandard, EN 1873:2014+A1:2016. Din il-verżjoni tinkludi klassifikazzjoni tal-prestazzjoni tal-prodotti koperti minnha fir-rigward tal-karatteristika essenzjali tal-permeabbiltà tal-arja, bl-introduzzjoni ta’ tliet klassijiet ta’ prestazzjoni. Dan l-istandard bħalissa qed jiġi rivedut fis-CEN, sabiex ikopri t-tamboċċi tal-plastik u tal-ħġieġ u l-aperturi tas-saqaf. Huwa mistenni jkollu tliet partijiet fil-verżjoni li jmiss tiegħu, jiġifieri EN 1873-1, EN 1873-2 u EN 1873-3. It-tliet partijiet iridu jinkludu l-klassifikazzjoni msemmija.
            
            
               Ir-referenza għall-istandard Ewropew tal-prodotti EN 14963:2006 dwar tamboċċi tal-plastik kontinwi kienet ippubblikata għall-ewwel darba skont id-Direttiva 89/106/KEE f’Il-Ġurnal Uffiċjali tal-Unjoni Ewropea f’Lulju 2009
                  3
               . Dan l-istandard armonizzat ma kienx fih klassifikazzjoni għall-prestazzjoni tal-prodotti koperti minnu fir-rigward tal-karatteristiċi essenzjali tal-permeabbiltà tal-arja.
            
            
               Riċentement, is-CEN informa lill-Kummissjoni Ewropea li l-verżjoni riveduta li jmiss ta’ dan l-istandard se tinkludi l-istess klassifikazzjoni għall-prestazzjoni tal-prodotti koperti minnha fir-rigward tal-karatteristiċi essenzjali tal-permeabbiltà tal-arja kif introdotti minn EN 1873.
            
            
               Skont l-istandards ta’ hawn fuq, il-valutazzjoni tal-prestazzjoni fir-rigward tal-permeabbiltà tal-arja trid titwettaq bl-użu ta’ diversi livelli ta’ pressjoni interna, li tiżdied pass pass mil-livell ta’ 4 Pa sal-livell ta’ 100 Pa. Il-klassifikazzjoni tar-riżultati tista’ tiġi espressa f’dijagramma, li turi t-tliet klassijiet bħala rettangoli li jingħarfu mil-linji dritti bejn il-livelli li jindikaw l-eżiti differenti fil-livelli ta’ pressjoni interna ta’ 4 Pa u ta’ 100 Pa.
            
            
               Minħabba l-fatt li skont l-applikazzjoni tar-Regolament (UE) Nru 305/2011 l-introduzzjoni ta' tali klassifikazzjonijiet ġodda fi standards armonizzati mill-korpi Ewropej tal-istandardizzazzjoni nfushom tkun tirrikjedi l-ħruġ ta' mandati riveduti ġodda, li għadu ma seħħx u li kieku jieħu aktar żmien, tqies iktar f'waqtu li wieħed jipproċedi b'dan ir-Regolament Delegat. 
            
            
               Ma tqiesx li huwa xieraq li jiġu inklużi klassifikazzjonijiet oħrajn tal-prestazzjoni li jinsabu fl-istandards preżenti fil-kamp ta' applikazzjoni tar-Regolament Delegat, għaliex skont ir-Regolament (UE) Nru 305/2011 tali klassifikazzjonijiet li jinsabu fi standards armonizzati, li r-referenza għalihom ġiet ippubblikata skont id-Direttiva 89/106/KEE f'Il-Ġurnal Uffiċjali tal-Unjoni Ewropea, iridu jitqiesu applikabbli skont ir-Regolament (UE) Nru 305/2011 mingħajr il-ħtieġa ta' iktar azzjonijiet.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-abbozz tar-Regolament Delegat ġie diskuss fil-laqgħa tal-Grupp Konsultattiv dwar il-Prodotti tal-Bini
                  4
                (il-GK) fil-15 ta’ Marzu 2017. L-abbozz ġie sottomess ukoll għal konsultazzjoni bil-miktub tal-esperti bejn l-1 u l-31 ta' Marzu 2017. Qabel ma saru dawn il-passi, l-Istati Membri kollha ngħataw l-opportunità li jinnominaw esperti biex jipparteċipaw. Minbarra dawn l-esperti, ġew ikkonsultati wkoll partijiet ikkonċernati esterni oħrajn. Id-dokumenti li ġew diskussi mill-GK u li kienu rilevanti għall-konsultazzjoni bil-miktub intbagħtu lill-Parlament Ewropew u lill-Kunsill simultanjament, kif previst fil-Fehim Komuni dwar l-Atti Delegati. Waqt it-tħejjija tal-verżjoni finali tal-abbozz ta’ dan l-att għall-konsultazzjoni interservizz tqiesu wkoll l-osservazzjonijiet ippreżentati f’dawn il-kuntesti.
            
            
               Dan ġie ppublikat għall-feedback mill-pubbliku fuq il-Portal dwar Regolamentazzjoni aħjar mit-8 ta' Novembru 2018 sas-6 ta' Diċembru 2018, u nnotifikat lill-WTO mill-15 ta' Novembru 2018 sal-14 ta' Jannar 2019, fejn tliet partijiet konċernati taw feedback. It-tlieta li huma taw kummenti tekniċi li jirreferu għat-titjib fid-definizzjoni fl-anness, u li kollha kienu validi u b'hekk iwasslu għat-titjib tal-anness.
            
            
               3.ELEMENTI ĠURIDIĊI TAL-ATT DELEGAT
            
            
               Skont l-Artikolu 27 tar-Regolament (UE) Nru 305/2011, jistgħu jiġu stabbiliti klassijiet ta’ prestazzjoni relatati mal-karatteristiċi essenzjali tal-prodotti għall-bini. Skont l-Artikoli 27(1) u 60(f), dan jista' jsir permezz ta' atti delegati tal-Kummissjoni. F'konformità mal-ewwel sottoparagrafu tal-Artikolu 27(2), fejn il-Kummissjoni stabbiliet it-tali klassijiet, il-korpi Ewropej tal-istandardizzazzjoni għandhom jużaw dawk il-klassijiet fl-istandards armonizzati.
            
            
               Skont l-Artikolu 2(7) tar-Regolament (UE) Nru 305/2011, "klassi" tfisser firxa ta' livelli, delimitati permezz ta' valur minimu u massimu, ta' prestazzjoni ta' prodott għall-bini. Ir-Regolament (UE) Nru 305/2011 ma jagħmilx distinzjoni bejn tipi differenti ta' klassijiet. Għalhekk, il-klassijiet ta' prestazzjoni stabbiliti mill-Kummissjoni u t-tali klassijiet stabbiliti permezz tal-korpi Ewropej tal-istandardizzazzjoni jridu jiġu rikonoxxuti u rispettati bl-istess mod.
            
            
               Minħabba l-fatt li skont l-applikazzjoni tar-Regolament (UE) Nru 305/2011 l-introduzzjoni ta' klassifikazzjonijiet ġodda ta' prestazzjoni fi standards armonizzati mill-korpi Ewropej tal-istandardizzazzjoni nfushom tkun tirrikjedi l-ħruġ ta' mandati riveduti ġodda, li għadu ma seħħx, tqies iktar f'waqtu li wieħed jipproċedi b'dan l-abbozz tar-Regolament Delegat. Għal dawn ir-raġunijiet, jenħtieġ li r-Regolament Delegat jiġi adottat biex jistabbilixxi klassijiet ġodda ta’ prestazzjoni għall-familji ta’ prodotti msemmija hawn fuq.
            
         
         
            
               Ir-Regolament Delegat jikkonforma mal-prinċipju tal-proporzjonalità. Dan iwassal biex jittaffew ċerti diffikultajiet ikkawżati mill-impatt tar-Regolament (UE) Nru 305/2011 dwar l-istabbiliment ta' sistemi ta' klassifikazzjoni għall-prestazzjoni tal-prodotti għall-bini, u għalhekk jista' jiġi vvalutat li huwa ta' benefiċċju għas-settur tal-bini Ewropew kollu.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.3.2019
            
            
               li jissupplimenta r-Regolament (UE) Nru 305/2011 tal-Parlament Ewropew u tal-Kunsill billi jistabbilixxi l-klassijiet ta’ prestazzjoni fir-rigward tal-permeabbiltà tal-arja għat-tamboċċi tal-plastik u tal-ħġieġ u għall-aperturi tas-saqaf
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 305/2011 tal-Parlament Ewropew u tal-Kunsill tad-9 ta' Marzu 2011 li jistabbilixxi kundizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE
                  5
               , u b'mod partikolari l-Artikolu 27(1) tiegħu,
            
            
               Billi:
            
            
               (1)L-istandard Ewropew EN 1873 dwar it-tamboċċi tal-plastik individwali ġie adottat inizjalment mill-Kumitat Ewropew għall-Istandardizzazzjoni (CEN) fl-2005 u l-istandard Ewropew EN 14963 dwar it-tamboċċi tal-plastik kontinwi fl-2006. Dawk l-istandards armonizzati ma kienx fihom klassifikazzjoni għall-prestazzjoni tal-prodotti koperti minnu fir-rigward tal-karatteristiċi essenzjali tal-permeabbiltà tal-arja.
            
            
               (2)Sabiex jaqdu l-ħtiġijiet tas-suq aħjar, il-verżjonijiet il-ġodda ta’ dawk l-istandards, EN 1873-1, EN 1873-2 u EN 1873-3, li jkopru t-tamboċċi tal-plastik u tal-ħġieġ u l-aperturi tas-saqaf, kif ukoll EN 14963 jenħtieġ li jinkludu klassifikazzjoni għall-prestazzjoni tal-prodotti koperti minnhom fir-rigward tal-karatteristiċi essenzjali tal-permeabbiltà tal-arja. Il-klassifikazzjoni jenħtieġ li tipprevedi tliet klassijiet ta’ prestazzjoni.
            
            
               (3)F’konformità mal-Artikolu 27 tar-Regolament (UE) Nru 305/2011 il-klassijiet ta’ prestazzjoni fir-rigward tal-karatteristiċi essenzjali tal-prodotti tal-bini jistgħu jiġu stabbiliti sew mill-Kummissjoni sew minn korp Ewropew tal-istandardizzazzjoni fuq il-bażi ta’ mandat rivedut maħruġ mill-Kummissjoni. Minħabba l-ħtieġa li jiġu stabbiliti klassijiet ta’ prestazzjoni addizzjonali mill-aktar fis possibbli, il-klassijiet ta’ prestazzjoni ġodda jenħtieġ li jiġu stabbiliti mill-Kummissjoni. F’konformità mal-Artikolu 27(2) ta’ dak ir-Regolament, dawk il-klassijiet iridu jintużaw fi standards armonizzati,
            
            
            
               ADOTTAT DAN IR-REGOLAMENT:
            
            
               Artikolu 1
            
            
               Il-klassijiet ta’ prestazzjoni fir-rigward tal-permeabbiltà tal-arja għat-tamboċċi tal-plastik u tal-ħġieġ u għall-aperturi tas-saqaf, huma stabbiliti kif stipulat fl-Anness.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 14.3.2019
            
         
         
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 88, 4.4.2011, p. 5.
               
               
                  
                     (2)
                  
                        ĠU C 134, 8.6.2006, p. 1.
               
               
                  
                     (3)
                  
                        ĠU C 152, 4.7.2009, p. 9.
               
               
                  
                     (4)
                  
                        Il-kodiċi E01329 fir-Reġistru tal-Gruppi ta’ Esperti tal-Kummissjoni u Entitajiet Simili Oħra
               
               
                  
                     (5)
                  
                        ĠU L 88, 4.4.2011, p. 5.
               
            
      
    ---documentbreak--- 
      
         
         
            
               ANNESS 
            
            
               Klassijiet ta’ prestazzjoni fir-rigward tal-permeabbiltà tal-arja għat-tamboċċi tal-plastik u tal-ħġieġ u għall-aperturi tas-saqaf
            
            
            
                     
                        Klassi
                     
                  
                  
                     
                        Valur tal-limitu inferjuri tal-Pressjoni Interna 
                           (4 Pa)
                     
                  
                  
                     
                        Valur tal-limitu superjuri tal-Pressjoni Interna 
                           (100 Pa)
                     
                  
               
                     
                  
                  
                     
                        Permeabbiltà tal-Arja 
                        (f’m3/(h,m))
                     
                  
               
                     
                        A*
                     
                  
                  
                     
                        < 1,4
                     
                  
                  
                     
                        < 12
                     
                  
               
                     
                        B
                     
                  
                  
                     
                        ≥ 1,4
                     
                  
                  
                     
                        ≥ 12
                     
                  
               
                     
                        C
                     
                  
                  
                     
                        ≥ 6
                     
                  
                  
                     
                        ≥ 50
                     
                  
               
                     
                        * Fil-każ tal-klassi A, minbarra d-dikjarazzjoni tal-klassi, għandu jiġi ddikjarat ukoll l-agħar kejl minn fost il-passi ta’ pressjoni kollha bl-użu tal-mudell li ġej: Klassi A (pressjoni interna (100 Pa), rata ta’ tnixxija vvalutata).
                     
                     
                        Nota: Il-konfini tal-klassijiet użati f’din it-Tabella jistgħu jiġu derivati mill-formula li ġejja: 
                        
                           
                     
                     
                        Fejn:
                     
                     
                        Q          hija r-rata ta’ tnixxija f’m³ fis-siegħa, għal kull metru lineari tal-perimetru tat-tamboċċ matul test taħt pressjoni interna
                     
                     
                        P           hija l-pressjoni interna matul test (f’Pa)
                     
                     
                        Q100      hija r-rata ta’ tnixxija f’m³ fis-siegħa, għal kull metru lineari tal-perimetru tat-tamboċċ b’pressjoni interna ta’ 100 Pa